શારીરિક લક્ષણો ઉપરાંત કેટલાક માનસિક અને ભાવનાત્મક પરિવર્તનો પણ થઈ શકે છે. સામાન્ય રીતે પુરૂષો મોટાભાગનો સમય ઘરની બહાર નોકરી-વ્યવસાયના સ્થળે ગાળતા હોય છે. પચાસની વયે પહોંચેલી વ્યક્તિ જીવનની અનેક ચડતી-પડતી જોઈને ભાવનાત્મક અને માનસિક રીતે પોતાના પરિવારથી ખૂબ તીવ્ર રીતે જોડાયેલો હોય છે. આ સિવાય મોટાભાગે આર્થિક અને સામાજિક વિષમતાઓને કારણે પારિવારિક સુખથી જો વ્યક્તિને પૂરતો સંતોષ ન મળે ત્યારે તેની સીધી અસર પુરૂષોના મન, વર્તન અને લાઈફ-સ્ટાઈલ પર થતી જોવા મળે છે. ગુસ્સો, ચીડ-ચીડિયાપણું, પરિવારજનો પ્રત્યે અકારણ કઠોરવર્તન, એકલતા, સતત વિચારમગ્ન રહેવું, બેધ્યાનપણું, અંગત-જીવનમાં નિરસતા, સામાજિક પ્રસંગોમાં કે જન-સમુહમાં જવાનું ટાળવું, સુસ્ત અને ગમગીન રહેવું જેવા અનેક બદલાવ પણ જોવા મળે છે. અલબત્ત, આમાંથી મોટાભાગના લક્ષણો સમય-સંજોગોને આધિન કે અલ્પકાલિન હોય છે જે હકારાત્મક પરિવર્તન અને દ્રઢમનોબળથી દુર કરી શકાય છે. અન્યથા કેટલાક કેસોમાં ઉપચારની જરૂર પણ પડે છે.